Hans Pedersen fra HP-bilnostalgi.dk har sendt os en rapport om en dansk bil, som vi ikke mindes at have hørt om før. Bilen kan ses sammen med de fleste andre danskproducerede biler gennem tiderne på Brugtmessen i Fredericia i marts. Han skriver:

Mit projekt - Sekura Mini - har været undervejs i præcis tre måneder. Den lille charmetrold - Sekura Mini - blev fremstillet af firmaet Sekura A/S i Randers tilbage i 1982-83. Det var firmaets skotske designer Ray Innes, der tegnede og byggede bilen for at demonstrere at de profilrør, fabrikken anvendte til deres produktion af traktorførerhuse, også kunne benyttes til mange andre formål, eksempelvis til bygning af campingvogne, motorbåde og biler for den sags skyld. Fabrikken sagde til Ray: Godt, så bygger vi en bil!

Sekura svejsede selve ”buret” op, hvorefter den blev sendt til Ray Innes designfirma i Scotland, hvor Ray byggede bilen helt færdig. ”Buret” blev beklædt med glasfiber-paneler (karosseri) på en meget smart måde. Den består kun af 8 - 10 paneler, der alle er skruet på ”buret”.

Ray Innes indkøbte en Austin Cooper motor og fik den tunet på Englands førende tuningsfabrik, der blev bl.a. monteret en racer-krumtap og motoren blev boret op til knap 1400 ccm. Den øvrige teknik, forbro, bagbro, styretøj, bremsesystem m.v. var også fra en fabriksny Austin Cooper.